荣华乐
唐·李贺

鸢肩公子二十馀，齿编贝，唇激朱。气如虹霓，饮如建瓴。走马夜归叫严更，径穿复道游椒房。龙裘金玦杂花光，玉堂调笑金楼子。台下戏学邯郸倡，口吟舌话称女郎。锦祛绣面汉帝旁，得明珠十斛。白璧一双，新诏垂金曳紫光煌煌。马如飞，人如水。九卿六官皆望履，将回日月先反掌。欲作江河唯画地，峨峨虎冠上切云。竦剑晨趋凌紫氛，绣段千寻贻皂隶。黄金百镒贶家臣，十二门前张大宅。晴春烟起连天碧，金铺缀日杂红光。铜龙齧环似争力，瑶姬凝醉卧芳席。海素笼窗空下隔，丹穴取凤充行庖。貜貜如拳那足食，金蟾呀呀兰烛香。军装武妓声琅珰，谁知花雨夜来过。但见池台春草长，嘈嘈弦吹匝天开。洪厓箫声绕天来，天长一矢贯双虎。云弝绝骋聒旱雷，乱袖交竿管儿舞。吴音绿鸟学言语，能教刻石平紫金。解送刻毛寄新兔，三皇皇后七贵人。五十校尉二将军，当时飞去逐彩云，化作今日京华春。